Verstommende Hommeltuie – KragDag Gemeenskap
Vanuit die die sogenaamde Makersbeweging, 'n omgewing waarin hoë tegnologie produkte tot stand kom, het die ontwikkeling van hommeltuie (drones) so dramaties gevorder dat dit 'n potensiële multi-miljard industrie geword het met produkte wat se toepassingsmoontlikhede legio is. Inspeksieuitvoering, omgewingsmonitering, fotografie, videos, joernalistiek, vervoer en aflewering en selfs skrikwekkende wapentuig is almal moontlike kommersiële toepassingsareas van hommeltuie. In hierdie – 'n mens wil byna sê – spontane ontwikkeling wat nie deur kapitaalvoorsieners, markvereistes of markvoorskrifte gedikteer word nie, is hommeltuie ontwikkel waarvan die tegnologie van so aard is dat dit baie wye toegepassingsmoontlikhede het. Die mikpunt van hierdie tegnologieontwikkeling is om te demonstreer hoe die grense van tegnologie uitgeskuif kan word deur te toon wat met sulke outonome vliegtuie bereik kan word. Die mikpunt van die makersbeweging is in wese daarop gerig om makers van tegnologie op 'n doen-jou-eie ding wyse te word eerder as net gebruikers van produkte.
Om die omvang en die moontlikhede van hierdie tegnolgie te demonstreer het ek afgekom op twee videos wat die moontlikhede van hommeltuie en ge-assosieerde tegnologie demonstreer. Die videos is gemaak deur Raffaello D'Andrea en sy span van ETH Zurich.
In die eerste video ontmoet ons die verstommende vliegtuie van die toekoms. Ons kan sien hoe 'n eskader hommeltuie 'n ses-meter hoë muur, bestaande uit 1500 stene, in die teenwoordigheid van 'n gehoor bou. Verder is daar ook 'n voorbeeld van 'n swerm kwadrokopters wat 'n toubrug bou, sterk genoeg vir 'n mens om op te loop.
Verskillende tipes hommeltuie word in die video gedemonstreer waar getoon word dat deur die implementering van algoritmes wat die hommeltuig beheer in sekere omstandighede as veiligheidsmaatreëls kan dien ten einde veiligheid van sulke vliegtuie te verhoog. Dit opsigself is alreeds 'n moontlike tegnologie wat die veiligheid in die gebruik van vliegtuie drasties kan verhoog. Dit is ook moontlik om te toon wat die minimum aantal bewegende dele wat nodig is ten einde 'n hommeltuig te laat vlieg. 'n Demonstrasie word ook gedoen van 'n hommeltuig wat 'n oorbodigheid in bewegende dele het en die moontlikhede wat dit tot gevolg het in die aanwending van hommeltuie. Die video word afgesluit met 'n demonstrasie waar hommeltuie, wat elk outonoom funksioneer, in 'n swerm beweeg.
Die tweede video gee aan ons gee ons 'n kykie in die "atletiese" vermoëns van hommeltuie – spesifiek kwadrokopters – en die tegnolgie wat aan die basis hiervan lê. Deur met die spoed van die kwadrokopter se skroewe te speel kan die rol ("roll"), steek ("pitch"), gier ("yaw") en versnelling van die tuig gemanipuleer word.
Die kwadrokopter is geweldig rats, maar daarom ook baie onstabiel. 'n Belangrike inset tot die werksverrigting van die kwadrokopter is dat die hommeltuig se posisie eenduidig bepaal word deur 'n binnenshuise posisioneringstelsel wat die posisie van die hommeltuie en geassosieerde voorwerpe met behulp van kameras en reflekterende merkers kan bepaal. Deur gebruik te maak van beheerstelselteorie word wiskundige modelle van die stelsel in terme van differensiaalvergelykings geskep en ge-analiseer. Hiervolgens kan beheeralgoritmes opgestel word. 'n Essensiële beginsel in beheerstelselteorie is die sogenaamde stelselterugvoerbeginsel wat nie net toepassings in masjiene het nie, maar wat ook met groot vrug in ekonomiese, politieke en ander menslike stelsels gebruik kan word ten einde verskeie voordelige gevolge te bewerkstellig. 'n Artikel hieroor word een of ander tyd be-oog.
Professor Raffaello D'Andrea wys hoe ballanseertoertjies met 'n stok en 'n gevulde glas gedoen word. Soos atlete ook partykeer met 'n besering moet funksioneer word gewys dat die kwadrokopter dieselfde kan doen. Bollemakiesie-maneuvers word soos 'n wafferse gimnas of 'n duikplankakrobaat gedoen. Die tuig het ook aanleg vir balspele. Met 'n rakket gemonteer op die tuig word 'n bal na die tuig gegooi waarna 'n beheerde hou op die bal uitgevoer kan word.
Hierdie tuie doen ook kollektief sportbewegings en daar word getoon hoe drie hommeltuie met 'n net tussen hulle 'n bal kan vang en die bal weer kan teruggooi.
Die vertoning word afgesluit met 'n filosofiese gedagte. Wat is die impak hiervan op ons manier van lewe. Kan dit mense se lewens verbeter of kan dit misbuik of wanaangewend word? Wat dink ons lesers hieroor?
Aan die eenkant dink ek persoonlik aan die gevolge wat dit in 'n oorlogscenario kan hê. Maar dan weer, waar hommeltuie as 'n geskeduleerde ontvangs/aflewerings voertuig gebruik kan word om mense en pakkies in 'n stad veilig in die lug rond te vervoer.
Geniet die videos!
By Deon Vosloo|Januarie 24th, 2018|Categories: Makerbeweging, Tegnologie, Webjoernaal|Tags: beheerstelsels, hommeltuie, kwadrokopters, stelselterugvoer|6 Comments
Neels van Tonder 2018-01-25 at 16:07 - Reply
Die volgende 25 jaar gaan uit 'n tegnologiese hoek gesien, opwindend wees. Rekenaar ontwerpte en geboude huise, voertuie wat self bestuur, hommeltuie soos hierbo uitgebeeld en verstommende ontwikkelinge op die mediese front en nog baie meer!
Hendrik du Plessis 2018-01-29 at 11:09 - Reply
Ongelooflik. Ek tree nou af (omdat firma nie bo 65 duld nie) as siviele/landbou ingenieur by die dorpie Vanderkloof op die Oranje rivier.
Ek sal tog dink aan moontlike toepassings.n Enorme probleem in die Karoo is die meer as een miljard rand se jong lammers wat deur jakkalse jaarliks gevang word.Selfs natuurbewaring stem nou in dat die probleem hand uit ruk en beveel jag aan.
Maar nie so maklik nie.Hulle loop snags rond en dis bergagting.Miljoene rande se elektriese heinings rig nie veel uit nie en skok ander diere dood.Slagysters vang en dood die verkeerde diere. Ons vang bokke met nette wat oor hul uit n helicopter gegooi word. Kan n drone dit nie met n jakkals doen nie?Of vuur n dart af om hom aan slaap te maak sodat hy gevang kan word en na n goed omheinde reservaat te neem,waarvan ons baie het.
cornelius63 2018-01-29 at 23:09 - Reply
gedink oor die lammers, hommeltuie word gebruik om wild tellings te doen, vlieg volgens vaste patroon oor plaas en stuur video terug na basis, infra rooi kameras vir nagsig, word in sekerheids omgewing ook snags gebruik
connie van der merwe 2018-01-30 at 18:26 - Reply
Het n hommeltuig oplossing, nou nodig om 'n visnet lanseerder te ontwerp. Hoe maak ek kontak met so 'n skaap boer in die Karoo?
connie van der merwe 2018-01-29 at 21:56 - Reply
dit is ongelooflik . ek is byna op amptelike aftree ouderdom, het hierdie tegnologie sowat 6 maande ontdek as 'n stokperdjie. Ek is opgewonde oor die potensiaal en wil dinkskrum doen om idees te ontwikkel
Johan Swiegers 2018-01-30 at 12:57 - Reply
Vir baie jare is een of ander vlieënde voorwerp al ingebruik in landbou. Hommeltuie is egter die uiteindelike instrument wat soveel meer kan doen vir die landbouer hetsy as diereopspoorder, grondkwaliteit en plantgroeiwaarnemer en 'n miljuisende ander applikasies. Volgens my is hierdie sektor maar net een van 'n groter magdom sektore wat hierdie puik uitvindsel by kan baat. Ek het 'n kleintjie aangeskaf om net eie ondervinding op te doen van sy hantering en is baie beindruk!